钦定古今图书集成/明伦汇编/官常典/第323卷 > 丁汝夔
## 钦定古今图书集成/明伦汇编/官常典/第323卷 > 丁汝夔

按《明外史》本传：“汝夔字大章，霑化人。正德十六年进
士，改庶吉士。嘉靖初，授礼部主事。争大礼，被杖，调吏
部，累官山西左布政使，擢右副都御史，巡抚甘肃，历
抚保定、应天。入为左副都御史，坐事调湖广参政，复
以故官抚河南，历吏部左、右侍郎。二十八年十月拜
兵部尚书，兼督团营。条上边务十事，皆报可。当是时”，
俺荅岁寇边，羽书叠至。天子方斋居西内，厌兵事。而
大学士严嵩窃权，边帅率以贿进，疆事大坏。其明年
八月甲子，俺荅犯宣府，诸将拒之不得入。汝夔即上
言：“寇不得志于宣府，必东趋辽、蓟，请敕诸将严为备。
潮河川乃陵京门户，宜调辽东一军赴白马关，保定
一军赴古北口。”从之。寇果引而东，驻大兴州，去古北
口百七十里。大同总兵官仇鸾知之，率所部驰至居
庸南。顺天巡抚王汝孝驻蓟州，误听谍者，谓寇向西
北。汝夔信之，请令鸾还大同勿东，诏俟后报。及《兴州》
报至，命鸾壁居庸，汝孝守苏州。未几，寇循潮河川南
下，至古北口，薄关城。总兵官罗希韩、卢钺不能却，汝
孝师大溃。寇遂由石匣营达密云，转掠怀柔，围顺义
城。闻保定兵驻城内，乃解。而南至通州，阻白河，不得
渡。驻河东孤山，分剽昌平、三河，犯诸帝陵，杀掠不可
胜纪。京师戒严，召各镇勤王，分遣文武大臣各九人
守京城九门，定西侯蒋传、兵部侍郎王邦瑞总督之。
而以锦衣都督陆炳、礼部侍郎王用宾、给事御史各
四人巡视皇城四门。诏大小文臣知兵者许汝夔委
用。汝夔乃条上八事，请“列正兵四营于城外四隅，奇
兵九营于九门外近郊，正兵营各一万，奇兵营各六
千，急遣大臣二人经略通州、涿州，且释罪废诸将，使
立功赎罪。”帝悉从之。然是时册籍皆虚数，禁军仅四
五万，老弱半之，又半役内外提督大臣，家不归伍，在
伍者亦涕泣不敢前。从武库索甲，伏主库奄人勒常
例不时发。久之不能军，乃发居民及四方应武举诸
生乘城，且大颁赏格。仇鸾与副将徐玨、游击张腾等
军白河西，杨守谦与副将朱楫等军东直门外，诸路
援兵亦稍集。议者率谓“城内虚，城外有，边兵足恃，宜
移京军备内衅。”汝夔亦以为然，遂量掣禁军入营十
王府庆寿寺前掌营务者成国公朱希忠，恐以兵少
获谴，乃东西抽掣，为掩饰计。士疲不得息，出怨言而
莫晓孰为调者，则争詈汝夔。鸾兵无纪律，掠民间。帝
方眷鸾，令勿捕，汝夔亦戒勿治鸾兵，民咸怨怒。寇游
骑四出，去都城三十里。及辛巳，遂自通州渡河而西，
前锋七百骑驻安定门外教场。明日，大营薄都城，分
掠西山、黄村、沙河、大小榆河，畿甸大震。初，寇逼通州，
部所遣侦卒出城不数里，道遇伤者辄奔还，妄言“诳
汝夔。”既而言不仇，汝夔弗罪也。募他卒侦之，复如前，
以故寇众寡远近皆不能知。宣府总兵官赵国忠，参
将赵臣、孙时谦、袁正，游击姚冕，山西游击罗恭等各
以兵入援，营玉河诸处。诏兵部核诸镇兵数，行赏赉。
勤王兵先后五六万人，皆闻变即赴。未赍糗粮。制下
犒师，牛酒无所出。越二三日，援军始得数饼饵，益饥
疲不任战。帝久不视朝，军事无由面白，廷臣多以为
言，帝不许。礼部尚书徐阶复固请，帝乃许。癸未，群臣
昧爽入。至日晡，帝始御奉天殿，不发一词，但命阶奉
敕谕，至午门集群臣切责之而已。帝怒文武臣不任
事，尤怒汝夔。吏部因请起杨守礼、刘源清、史道，许论
于家。汝夔不自安，请督诸将出城战，而以侍郎谢兰
署部事。帝责其推委，命居中如故。寇纵横内地八日，
诸军不敢发一矢。寇本无意攻城，且所掠过望，乃整
辎重，从容趋白羊口而去。方事𣗥，帝怒诸将不战，趣
甚急。汝夔以咨嵩。嵩曰：“塞上或败，可掩也。失利辇下，
帝无不知。谁执其咎？寇饱自飏去耳。”汝夔因不敢主
战，诸将亦益闭营，寇以此肆掠无所忌。既退，汝夔、兰
及户工尚书李士翱、胡松，侍郎雒颙、孙禬皆引罪。命
革士翱职，停松俸，俱戴罪办事侍郎各停俸五月，而
下汝夔狱。帝欲大行诛以惩后，汝夔窘，求救于嵩。嵩
曰：“我在，必不令公死。”及见帝，怒甚，竟不敢言。给事御
史劾汝夔御寇无策。帝责其不早言，夺俸有差。趣具
狱，怒。法司奏当缓，杖。都御史屠侨、刑部侍郎彭黯、大
理卿沈良才各四十，降俸五等。刑科张侃等循故事
覆奏，各杖五十，斥侃为民。坐汝夔守备不设，即日斩
于市，枭其首，妻流三千里，子戍铁岭。汝夔临刑，始悔
为嵩所卖。方廷讯时，职方郎王尚学当从坐。汝夔曰“罪在尚书，郎中无预。”得减死论戍。比赴市，问左右：“王
郎中免乎？”尚学子化适在旁，谢曰：“荷公恩，免矣。”汝夔
叹曰：“汝父劝我速战，我为政府误，汝父免，我死何恨？”
闻者为泣下。隆庆初，复官。汝夔既下狱，并逮汝孝、希
韩、钺。寇未尽去，官校不敢前，托言“汝孝等追寇白羊
口，远不可卒至。”比逮至，论死。帝怒渐解，而汝孝复以
首功闻，命俱减死戍边。